הוועדה לענייני ביקורת המדינה, כנסת 20, פרוטוקול מספר 196, 2017-01-24 14:00

קארין אלהרר: צהריים טובים לכם.

קארין אלהרר: אני מתכבדת לפתוח את ישיבת הוועדה לענייני ביקורת המדינה.

קארין אלהרר: היום 24 בינואר 2017, כ"ו בטבת התשע"ז, השעה 14:28.

קארין אלהרר: נושא הדיון: בקשה לחוות דעת מבקר המדינה בנושא מעברי חציה בקרבת בסיסי צה"ל.

קארין אלהרר: זוהי ישיבת מעקב.

קארין אלהרר: צהריים טובים לצוות מבקר המדינה, למבוקרים, לאורחים הנכבדים.

קארין אלהרר: זה בעצם מעקב שני שלנו.

קארין אלהרר: היינו בדיון הראשון.

קארין אלהרר: לדיון המעקב הגיע שר התחבורה, והנה הגענו אל הדיון השלישי.

קארין אלהרר: שנת 2016 הסתיימה עם שלוש מאות שבעים ושמונה הרוגים בתאונות דרכים – שנה רביעית ברציפות שבה נרשמה עלייה במספר ההרוגים בתאונות הדרכים; עלייה של 2% במספר הנפגעים קשה – אלף תשע מאות ותשעה – השנה הגרועה ביותר מאז 2011.

קארין אלהרר: חשוב ואפילו אקוטי לשפר את המצב.

קארין אלהרר: אנחנו כאן כדי לראות שדברים באמת קרו מאז הדיון האחרון.

קארין אלהרר: נשמעו כאן התחייבויות שלא מביישות שום משרד מפואר.

קארין אלהרר: אנחנו היום כאן כדי לבדוק שהדברים אכן נעשים.

קארין אלהרר: בדיון הקודם הוועדה שיבחה את משרד המבקר ואת משרד הביטחון על פעילות ענפה, אז הייתי מציעה שנמשיך בשבחים, וזה אומר שהייתה התקדמות משמעותית.

קארין אלהרר: אדוני, מנהל החטיבה, אתה רוצה לומר משהו בשלב הזה?

<יצחק סעד: לא.

קארין אלהרר: יוזם הדיון המקורי – בשלב הזה?

<יעקב לנין: אין.

קארין אלהרר: אם כך ללא דיחוי נוסף נעבור לרשימת הבסיסים, ונראה מה קרה בכל אחד מהמקומות: בסיס מחנה אמנון ליפקין שחק – ביל"ו?

<נחלה שקר: בוצע

קארין אלהרר: בוצע.

קארין אלהרר: כביש 40 היה ללא מעבר מוסדר ובטיחותי להולכי רגל.

קארין אלהרר: מה בוצע, אדוני?

<נחלה שקר: הותקן רמזור בשטח והופעל.

קארין אלהרר: מי אדוני?

<נחלה שקר: אני נחלה שקר, מהנדס התנועה הראשי של נתיבי ישראל.

קארין אלהרר: מה בוצע?

<נחלה שקר: הותקן רמזור בצומת של מחנה ביל"ו בכביש 40.

<נחלה שקר: נפתרה בעיית החצייה.

<נחלה שקר: יש מעברי חצייה מרומזרים.

<נחלה שקר: אנשים חוצים בתוך מעבר מרומזר.

קארין אלהרר: והמקום מואר?

<נחלה שקר: כן.

קארין אלהרר: צניפים-אורה.

קארין אלהרר: מספר 5 ברשימה.

קארין אלהרר: מי עונה?

<יובל כנען: אני אתייחס, גברתי.

<יובל כנען: אני ממשרד הביטחון.

<נחלה שקר: על כביש 4.

<יובל כנען: לא, זה מחנה אחר.

<יובל כנען: יש רשימה נוספת מצומצמת יותר של מחנות שהכבישים בהם נמצאים באחריות הרשויות המקומיות.

<יובל כנען: זה תהליך נפרד שאנחנו מנהלים אותו מול הרשויות המקומיות.

קארין אלהרר: אדוני, אני אעשה סדר.

קארין אלהרר: בדיון הקודם דיברנו על חמישים מוקדים.

קארין אלהרר: בזמנו העברנו לכם רשימה של שבעים מוקדים.

קארין אלהרר: בדיון הראשון אתם באתם עם הרשימה – גנצר, אתה זוכר את האירוע?

<שלמה גנצר: אנחנו הבאנו חמישים.

קארין אלהרר: ואנחנו הבאנו שבעים.

קארין אלהרר: העברנו לכם.

קארין אלהרר: אל תגלגלו עיניים.

<שלמה גנצר: עד לרגע זה לא קיבלנו רשימה של למעלה מחמישים שאנחנו מכירים.

<יעקב לנין: הרשימה היחידה שקיבלנו הייתה מעמותת אור ירוק.

<יעקב לנין: עליה עברנו, והיא תואמת לרשימה שלנו.

קארין אלהרר: שירה יקרה, האם תוכלי להוציא את המייל שנשלח?

קארין אלהרר: נתקדם בינתיים.

קארין אלהרר: מחנה עמנואל – ג'וליס – היה ללא מעבר מוסדר.

<יעקב לנין: בביצוע.

קארין אלהרר: לוח זמנים?

<נחלה שקר: שנה זאת.

קארין אלהרר: אדוני, השנה זה עתה החלה.

קארין אלהרר: מתי אתם מתכוונים לסיים את העבודות?

<נחלה שקר: אני מניח שתוך מספר חודשים נסיים את העבודות.

<נחלה שקר: זה מחייב תכנון וביצוע.

קארין אלהרר: אוקיי, אני אחדד את השאלה.

קארין אלהרר: כשאנחנו מדברים על שנה זאת אנחנו מדברים על מספר חודשים.

קארין אלהרר: אני יודעת לספור מספר חודשים – שניים, ואני יודעת לספור מספר חודשים – שנים עשר.

קארין אלהרר: אני אשמח לדעת משהו מדויק יותר.

<נחלה שקר: במהלך שנת 2017 אנחנו מתכוונים לבצע מתוך הרשימה שמונה צמתים כדי להזיז את הנגישות בצומת.

<נחלה שקר: אני לא יודע בדיוק איפה כל פרויקט עומד, אבל זה מה שיתבצע ב-2017.

קארין אלהרר: אדוני, למה התכנסנו כאן היום בפורום המכובד אם לא כדי לדעת מתי כל דבר יסתיים.

<נחלה שקר: אני אומר – ב-2017.

<נחלה שקר: את רוצה לדעת בדיוק באיזה חודש?

<נחלה שקר: אני לא יכול להגיד לך.

קארין אלהרר: אדוני, המטרה שלי היא שיהיה לי מועד כתוב ביומן, וינצנץ לי במועד מסוים שאני צריכה להרים טלפון או לשלוח מייל, ולשאול, אדוני, גברתי נכבדים, אנא מסרו לי סטטוס מצב.

קארין אלהרר: למען הפרוטוקול וידיעת הנוכחים, ב-20 ביולי - -

<חנה יוסף: זה הגיע אלינו, אבל אנחנו מחכים למייל של שירה.

<חנה יוסף: אני רוצה לראות את המייל של שירה שהיא ביקשה שנעביר את זה.

קארין אלהרר: זה המייל.

<נחלה שקר: צומת ג'וליס לא מופיע ברשימה של חמישים המוקדים.

<נחלה שקר: במסגרת שוהם 3 בג'וליס מתבצע פרויקט.

קארין אלהרר: אפשר את הרשימה של החמישים?

<חנה פריידין: (הקראה): "קיבלתי בתודה את הקובץ שנשלח.

<חנה פריידין: יישר כוח על העבודה החשובה והמשמעותית.

<חנה פריידין: עם זאת בהמשך לדיון אבקש לקבל קובץ המתייחס לרשימת הבסיסים שעליה דובר בדיון עם פירוט סטטוס עבור כל בסיס.

<חנה פריידין: אבקש לקבל את הרשימה תוך חודש".

<קריאה: זה ממשרד התחבורה.

<חנה פריידין: הודיה מאזוז, יועצת מנכ"ל, משרד התחבורה.

קארין אלהרר: ולאן הרשימה המצורפת הועברה?

קארין אלהרר: אדוני, נמשיך.

קארין אלהרר: בינתיים ימצאו את המייל המדובר.

<נחלה שקר: אני רוצה לחזור ולציין שהצומת הזה לא מופיע אצלנו ברשימה של החמישים.

<נחלה שקר: במסגרת שוהם 3 אנחנו מבצעים שם פרויקט במסגרת הרחבת כביש - - -

קארין אלהרר: אדוני, עד 31 בדצמבר 2017 הכביש יסתיים?

<נחלה שקר: לא, מה פתאום.

<נחלה שקר: זה פרויקט שמסתיים ב-2019 בלבד.

קארין אלהרר: אדוני, מסר לי שני משפטים אחורה, אם נסתכל בפרוטוקול, שזה יסתיים עד סוף השנה.

<נחלה שקר: לא התכוונתי לג'וליס.

קארין אלהרר: אה, דיברנו על משהו אחר.

<נחלה שקר: אני הבנתי משהו אחר.

<נחלה שקר: כעת את מדברת על ג'וליס בכביש 3.

קארין אלהרר: יש ג'וליס במקום אחר?

<נחלה שקר: יש ג'וליס בצפון, ליד טל אל.

<נחלה שקר: אבל זה לא קשור.

<נחלה שקר: זה לא רלוונטי לעניין.

קארין אלהרר: אדוני, בסיס ג'וליס יש במקום אחר?

<נחלה שקר: יש צומת שנקרא ג'וליס, אבל - -

קארין אלהרר: לא צומת.

קארין אלהרר: אנחנו מדברים על בסיסי צה"ל.

<נחלה שקר: אוקיי, אז טעיתי, שגיתי.

<נחלה שקר: אני חוזר בי.

<נחלה שקר: לזה לא התכוונתי.

<נחלה שקר: לא לג'וליס שאני מתכוון אליו כעת.

<נחלה שקר: אני חוזר בי – יש שם פרויקט פיתוח גדול בכביש 3 שיסתיים ב-2019.

<נחלה שקר: במסגרת ההרחבה של כביש 3 תיפתר גם בעיית הנגישות במחנה.

קארין אלהרר: אוקיי.

קארין אלהרר: אז זה במסגרת השבעים.

קארין אלהרר: מכבים – כביש 443.

קארין אלהרר: יש מעבר להולכי רגל לפלסטינים בלבד.

קארין אלהרר: חצייה אסורה בכביש הראשי.

קארין אלהרר: משרד הביטחון?

<יעקב לנין: בדקנו את הכביש הזה.

<יעקב לנין: הוא באחריות צה"ל.

<יעקב לנין: זה מקרקעין צבאי.

<יעקב לנין: אנשי מקצוע בצה"ל עשו סיור בדיקה בכביש הזה, ואין שם ליקוי בטיחות.

קארין אלהרר: אוקיי.

קארין אלהרר: מחנה 80.

<שלמה גנצר: לא ברשימה.

קארין אלהרר: אפשר לקבל העתק של רשימת החמישים?

<שלמה גנצר: בהחלט.

<שלמה גנצר: יש לנו שתי רשימות: אחת, רשימת החמישים שהיו בדיון הראשון במרס, ואלה נתונים עדכניים של עוד עשרים ותשעה.

קארין אלהרר: אוקיי, אז בואו נעבור.

<קריאה: זה נוסף לחמישים?

<שלמה גנצר: לא.

<שלמה גנצר: זה מתוך החמישים שמטופלים כרגע.

קארין אלהרר: אני לא יודעת לעבוד לפי הרשימה הזאת.

קארין אלהרר: אני לא מכירה אותה.

קארין אלהרר: עין זיתים.

<שלמה גנצר: אם את רוצה אני יכול להעביר לך מצגת.

קארין אלהרר: אתה יכול להעביר לי אותה בסוף, אבל נעבור כרגע לפי הרשימה שאני מכירה.

קארין אלהרר: עין זיתים.

<שלמה גנצר: לא מופיע ברשימה שלנו.

קארין אלהרר: לא מופיע.

קארין אלהרר: נחל הגולן.

<שלמה גנצר: לא מופיע.

קארין אלהרר: לא מופיע.

קארין אלהרר: אוגמ"ר 80.

<יובל כנען: לא מופיע.

קארין אלהרר: רמת דוד – כנף 1, כביש 73.

<יובל כנען: בוצע.

קארין אלהרר: בוצע.

<שלמה גנצר: זה אחרון ברשימה העשרים ותשעה במסמך החדש

קארין אלהרר: בסיס נפתלי.

<יעקב לנין: הוא מופיע.

<יעקב לנין: בדיון האחרון - - - נתיבי ישראל שהם הולכים לבצע שם את העבודות בגלל התאונה שהייתה שם.

<יעקב לנין: אני לא יודע אם התחילו.

קארין אלהרר: נתיבי ישראל.

<נחלה שקר: לא ידוע.

קארין אלהרר: לא ידוע?

<נחלה שקר: לא.

קארין אלהרר: איפה הפרוטוקול של הדיון הקודם?

קארין אלהרר: תמצאו לי על בסיס נפתלי.

קארין אלהרר: חוות השומר.

<שלמה גנצר: מספר 3 במסמך העדכני.

קארין אלהרר: אדוני מנתיבי ישראל, אתה מכיר את כל הפרויקטים?

<נחלה שקר: כן, אני מכיר.

קארין אלהרר: אתה מודע לכול.

קארין אלהרר: בינתיים בודקים לי את חוות השומר.

<נחלה שקר: אני אגיד לך מה יש בחוות השומר.

קארין אלהרר: בבקשה, תגיד לי.

<נחלה שקר: דיברתם קודם על נפתלי אז אני - -

קארין אלהרר: אני מבינה שזה אותו בסיס.

קארין אלהרר: אתם רוצים לשגע אותי?

<קריאות: זה שני בסיסים.

<קריאות: זה באותו צומת.

קארין אלהרר: אותה צומת – חוות השומר.

קארין אלהרר: בבקשה.

<נחלה שקר: בחוות השומר יש תכנון מפורט מוכן.

<נחלה שקר: הוא כלול במוקדי הסיכון, אבל בינתיים לא עומד במודל הכלכלי.

קארין אלהרר: מה זה אומר לקשיי התפיסה?

<נחלה שקר: זה הסטטוס של הפרויקט.

<נחלה שקר: זה אומר שברגע שזה יעמוד במודל הכלכלי אנחנו בודקים אפשרות לצמצם את העלויות כדי להעמיד אותו במודל הכלכלי.

<נחלה שקר: אבל יש תכנון מוכן לביצוע.

קארין אלהרר: השאלה היא פשוטה – זה יוצא לפועל או לא?

<נחלה שקר: זה ייצא אבל אני לא יכול להבטיח מתי, השנה או שנה הבאה.

קארין אלהרר: במה זה תלוי?

<נחלה שקר: בסוגית המימון.

<נחלה שקר: ברגע שהוא יעמוד במודל הכלכלי - -

קארין אלהרר: מי קובע את המודל הכלכלי?

<נחלה שקר: יש ועדה שישבה – משרד התחבורה, משרד האוצר ונתיבי ישראל וקבעו מודל כלכלי למוקדי סיכון.

<נחלה שקר: היות שהמלאי התכנוני הוא גדול אז יש תכנית שמתעדפת.

קארין אלהרר: מה צריך כדי שזה יעמוד במודל הכלכלי?

<נחלה שקר: הוא צריך שהתקציב יהיה נמוך, והתועלת שלו גבוהה.

<אלי מורגנשטרן: אני מאגף התקציבים באוצר.

<אלי מורגנשטרן: אני אוסיף כמה משפטים מההיבט הכלכלי כדי להשלים את הצד ההנדסי של הסיפור.

<אלי מורגנשטרן: אנחנו חיים בעולם של מגבלת תקציב שאנחנו מנסים לעשות עם כל שקל שיוצא את המקסימום שטוב למשק וטוב לטיפול בתאונות דרכים.

<אלי מורגנשטרן: אם יש למשל מאה מקומות שהיו בהם תאונות דרכים אנחנו רוצים לוודא שאנחנו מוציאים את התקציב שיש לנו למקומות שיהיו הכי יעילים.

<אלי מורגנשטרן: לכן הוועדה מתעדפת את הפרויקטים לפי התועלת של חיסכון בתאונות דרכים, והוא נמצא בסוף הרשימה.

<אלי מורגנשטרן: אז התקציב מוגבל, ויעשו קודם את הפרויקטים הדחופים יותר.

קארין אלהרר: אז אני מבינה שבשנתיים הקרובות זה בכלל לא בלופ.

<אלי מורגנשטרן: נחלה אמר נקודה שהיא קצת טריקית בעניין הזה.

<אלי מורגנשטרן: אם ימצאו פתרון תשתיתי במחיר נמוך יותר המקום אוטומטית יעלה ברשימה.

<אלי מורגנשטרן: אבל אפשר להגיד כך או אחרת שבכל מקרה כל הכסף שהוקצה למוקדי סיכון יוצא על מוקדי סיכון.

<אלי מורגנשטרן: הוא פשוט הולך על מוקדי הסיכון הכי דחופים.

קארין אלהרר: תודה.

קארין אלהרר: שיזפון.

<יעקב לנין: לא ברשימה.

קארין אלהרר: אני רק רוצה לציין בהמשך לדבריך, מר מורגנשטרן, שר התחבורה שהיה בדיון הקודם דיבר – אני אומר את זה בלשון הכי עדינה שאני מכירה – קצת אחרת ממה שאתה מספר.

קארין אלהרר: אולי לנציגת משרד התחבורה יש איך להשלים את הפער?

קארין אלהרר: אני אשמח לראות את הציטוט של משרד התחבורה.

<מרסלו בז: זה גם מה שאני מחפש.

<מיטל הומינר: אני מנהלת תחום תקציבי ביטוח במשרד התחבורה.

<מיטל הומינר: אנחנו בדיונים מול האוצר לגבי מוקדי הסיכון.

<מיטל הומינר: יש לנו קצת חילוקי דעות.

<מיטל הומינר: אנחנו בדעה שכל מוקד סיכון שהוגדר מוקד סיכון ייצא.

<מיטל הומינר: אנחנו עובדים על זה כרגע כדי לוודא שגם מוקדי סיכון שמדורגים פחות טוב במודל יתבצעו.

קארין אלהרר: אני רוצה להקריא את דבריו של שר התחבורה: "היכן שיש פרויקט חדש מראש זה נלקח בחשבון.

קארין אלהרר: נאפשר נגישות ברכב וברגל לבסיסי צה"ל.

קארין אלהרר: היכן שזה לא פרויקט חדש צריך לטפל בכביש הקיים.

קארין אלהרר: תגבשו את מה שגיבשתם, אבל לכבוד יושבת-הראש שקבעה כאן דיון תאיצו את הדבר הזה.

קארין אלהרר: קחו את זה כפרויקט אחד מרוכז גם מול צה"ל לעשות את זה ביחד, מה כל אחד צריך לעשות.

קארין אלהרר: תבואו, ולפחות נטפל בידוע ובקיים כרגע כדי לאפשר לחיילים להגיע בביטחון ולשלום לבסיסים".

קארין אלהרר: ועכשיו החשוב: "אני לוקח את זה כמשימה שאנחנו נטיל.

קארין אלהרר: את" – הוא מכוון אלי – "יכולה לקבוע להם תקופה שאחריה הם יצטרכו לבוא ולדווח מה נעשה".

קארין אלהרר: הכול היה שם.

קארין אלהרר: לא המצאתי שום בסיס בלילה.

קארין אלהרר: נשבעת.

קארין אלהרר: אז מה אתם רוצים לומר בעניין?

קארין אלהרר: שהשר מדבר ללא סמכות?

<אלי מורגנשטרן: לא הבנתי מה השאלה.

קארין אלהרר: כל הרשימה שנמצאת לנגד עיני הייתה לנגד עיניו של השר שאמר את הדברים.

קארין אלהרר: שמעת מה הקראתי.

<מיטל הומינר: אני מתנצלת, אבל אנחנו מכירים רשימה של חמישים פרויקטים של חמישים בסיסים - -

קארין אלהרר: השר ידע שמדובר בשבעים.

<מיטל הומינר: קיבלנו את הנתונים מהצבא.

קארין אלהרר: זה קצת מביך לכולם.

קארין אלהרר: אז אנחנו יכולים להסכים שאתם לוקחים את רשימת השבעים ומעבירים לוועדה בתוך שבוע סטטוס מדויק איפה נמצא כל דבר?

קארין אלהרר: אני לא שומעת מענה.

<נחלה שקר: לנו ידוע רשימה של חמישים.

קארין אלהרר: אדוני, שמעתי את זה.

<נחלה שקר: נקבעה פרוגרמה בתיאום עם אנשי הצבא.

<נחלה שקר: לא דובר על חמישים ואחד ולא על שבעים.

<נחלה שקר: כל הרשימה הייתה של חמישים.

<נחלה שקר: לנו לא ידוע על תוספת של עשרים פרויקטים.

<נחלה שקר: הרי אין לנו מניעה לקחת את העשרים האלה, לנתח אותם ולהביא סטטוס איפה זה עומד.

<נחלה שקר: אין לנו בעיה לעשות את זה, אבל אנחנו לא מכירים.

קארין אלהרר: אדוני, אני לא שרה, אבל אני מכירה את העובדה שאם שר מתחייב הוא צריך גם לעשות.

קארין אלהרר: אתה הקבלן המבצע של שר התחבורה.

קארין אלהרר: אני טועה?

<נחלה שקר: נכון, במה ששייך אלינו כן.

קארין אלהרר: אתה היית בדיון הקודם?

<נחלה שקר: כן.

קארין אלהרר: אז אני מרעננת את זיכרונך.

קארין אלהרר: בדיון הקודם ישב לצדי שר התחבורה ואמר, אני מכיר את החמישים, אנחנו ניקח את כל השבעים ונטפל בזה ונעדכן.

קארין אלהרר: אמר, אנחנו לוקחים את זה על עצמנו כמשימה.

קארין אלהרר: לא אני התחייבתי – השר שלך התחייב.

קארין אלהרר: הסיטואציה הזאת שאני מקריאה לכם, ואתם אומרים לי, זה כן ברשימה, זה לא ברשימה היא לא נעימה.

קארין אלהרר: אפשר לחסוך לכולנו את האירוע המביך הזה.

קארין אלהרר: אני שואלת האם אתם יכולים להתחייב, כל הנציגים שיושבים כאן – אני לא רוצה רשימה מכל אחד, אלא רשימה מאוחדת – שמשרד הביטחון וצה"ל יעבירו למשרד התחבורה מה שהם יודעים.

קארין אלהרר: את התשובות אני רוצה ממשרד התחבורה.

קארין אלהרר: אתם יכולים להתחייב שאני אקבל את זה לדיון בוועדה בתוך שבוע?

קארין אלהרר: כל מי שנמצא בחדר יכול - - -

<שלמה גנצר: אנחנו מתואמים עם משרד התחבורה ברמה פרטנית מול צומת וצומת לגבי אומדן המחיר.

<שלמה גנצר: אנחנו יודעים על חמישים מקוריים שהצטמצמו עכשיו לעשרים ותשעה.

<שלמה גנצר: אם יש רשימה אחרת נשמח לקבל אותה ולהגיב עליה.

קארין אלהרר: אוקיי.

קארין אלהרר: משרד התחבורה?

<נחלה שקר: גברתי, אני רוצה רק להבהיר שאנחנו לא מקבלים רשימה ושמים איקס.

<נחלה שקר: אנחנו רואים את הרשימה בצורה רצינית, יוצאים לשטח, בודקים מה המצב, קובעים פרוגרמה תכנונית, קובעים אומדן עלויות.

<נחלה שקר: זה לא יכול לבצע תוך שבוע ימים.

קארין אלהרר: אתה לא יכול להגיד לי איפה זה עומד תוך שבוע ימים?

קארין אלהרר: להבנתי, אתה אמור להגיד לי עכשיו איפה זה עומד.

<נחלה שקר: לא שמעת מה אמרתי.

<נחלה שקר: כשאנחנו מקבלים את הרשימה אנחנו לא עושים את העבודה מהמשרד.

<נחלה שקר: אנחנו יוצאים לשטח בצורה מקצועית, קובעים פרוגרמה תכנונית, ומה צריך להיות הפתרון, קובעים אומדן עלויות, ורק אחר כך משלימים את הרשימה.

<נחלה שקר: אבל אי אפשר לעשות את זה תוך שבוע.

קארין אלהרר: אדוני, אז אני רוצה להבין את התשובה.

קארין אלהרר: התשובה בעצם אומרת – אני יודע שצריך תשובות לגבי חמישים, אבל לגבי השבעים את שולחת אותי למשימה חדשה שלא הכרתי קודם.

קארין אלהרר: נכון?

<נחלה שקר: נכון.

קארין אלהרר: אז לדעתי יש פה כשל בהבנה, כנראה, ממה ששר התחבורה אמר.

קארין אלהרר: אבל אני מקבלת את זה.

קארין אלהרר: כמה זמן אתה חושב שייקח לך לגבי העשרים הנותרים?

<נחלה שקר: חודשיים.

קארין אלהרר: לגבי החמישים בסטטוס?

<שלמה גנצר: זה מסמך שהעברתי עכשיו.

<שלמה גנצר: מסמך עדכני לחלוטין.

קארין אלהרר: הוא מוסכם על משרד התחבורה?

<נחלה שקר: כן.

<נחלה שקר: על משרד התחבורה ועל נתיבי ישראל.

<יעקב לנין: מתוך חמישים שברשימה, עשרים ותשעה הם באחריות נתיבי ישראל ומשרד התחבורה.

<יעקב לנין: שאר הכבישים שלנו זה באחריות הרשויות המקומיות.

קארין אלהרר: מה זה אומר?

<יעקב לנין: שהטיפול בהן, להבנתי, הוא על-ידי הרשויות המקומיות ולא על-ידי נתיבי ישראל.

קארין אלהרר: ודיברתם עם הרשויות המקומיות?

<יובל כנען: התחלנו להכין תכנית למיפוי הפערים האלה.

קארין אלהרר: מתי התחלתם להכין את התכנית?

קארין אלהרר: זה מעניין אותי.

<יובל כנען: לפני כחודש וחצי.

קארין אלהרר: איפה הייתם מיולי?

קארין אלהרר: או ממרס?

<יעקב לנין: הפערים והליקויים בכבישים ברשויות המקומיות תוקנו באותו זמן כמו הליקויים של נתיבי ישראל.

קארין אלהרר: עזוב עכשיו.

קארין אלהרר: נתיבי ישראל שמנו בצד.

<יעקב לנין: אבל זה - - -

קארין אלהרר: רגע, רגע.

קארין אלהרר: יש בסיסי צה"ל שאתה אומר שהאחריות לביצוע היא לא על נתיבי ישראל, אלא על הרשויות המקומיות.

קארין אלהרר: האדונים המכובדים מכירים את הרשימה הזאת ממרס.

<קריאה: היא מצויה ברשימת החמישים שהעברנו.

קארין אלהרר: אני מבינה.

קארין אלהרר: אתם מכירים את הרשימה.

קארין אלהרר: אתם גם יודעים שמי שצריך לתקן את זה בפועל זה הרשויות המקומיות.

קארין אלהרר: למה רק לפני חודש התחלתם לדבר איתם על יישום?

<יובל כנען: אין לי תשובה.

קארין אלהרר: מה אני אמורה להסיק מהתשובה שאין לך תשובה?

<יובל כנען: שזה נכנס לתכנית עבודה של 2017.

<יובל כנען: זה דורש ניתוח תחבורתי של כל צומת והצגה של אומדנים, ואחר כך נוכל להעביר את זה לוועדה.

קארין אלהרר: ללא מילים, אני חייבת להגיד.

קארין אלהרר: מה חשבתם שיקרה?

קארין אלהרר: שתביאו לי טבלה – הנה הסטטוס, הנה העלות, אבל זה לא יבוצע אז למי זה אכפת אז מה את רוצה?

קארין אלהרר: הנה, העיקר השבנו לך?

קארין אלהרר: מה אני אמורה לעשות עם זה?

קארין אלהרר: המטרה שלי היא לא להעביר את הזמן בדיונים ובטבלאות.

קארין אלהרר: אתם מבינים את זה, נכון?

קארין אלהרר: גם אתם רוצים לראות את זה מבוצע.

<שלמה גנצר: את צריכה להבין שהאחריות לכל דרך גישה וכל נתיב שנמצא בקרבת - - - לנו אין סמכות להזיז בו ולו אבן.

קארין אלהרר: אדרבה ואדרבה.

<שלמה גנצר: אנחנו יכולים רק להניע את אותם גופים, ולשכנע אותם שזאת אחריותם.

קארין אלהרר: שלמה, הכול בסדר, אז למה לא עשיתם את זה ממרס?

<שלמה גנצר: לא יודע.

קארין אלהרר: אז מי יודע?

<שלמה גנצר: יש אגף שמטפל בזה.

קארין אלהרר: מי זה האגף?

<שלמה גנצר: אגף אמו"ן.

קארין אלהרר: אגף בתוך משרד הביטחון?

<שלמה גנצר: - - -

קארין אלהרר: הוא לא היה מעורה בדיונים מההתחלה?

<שלמה גנצר: הוא מעורה בדיונים.

<שלמה גנצר: אני לא יודע להגיד לך כרגע כי האדם שמרכז את הטיפול בנושא הזה לא נמצא כאן כרגע.

קארין אלהרר: למה?

<יובל כנען: מסיבות אישיות.

קארין אלהרר: זה מלמד על זלזול.

קארין אלהרר: אני לא יודעת להגיד מעבר לזה.

<יובל כנען: גברתי, לא הייתה שום כוונה לזלזל.

קארין אלהרר: אבל זאת התוצאה.

קארין אלהרר: לא בי.

קארין אלהרר: אני לא משתמשת בכביש הזה.

קארין אלהרר: אתם יודעים על בעיה, אתם יודעים שצריך לתקן את זה.

קארין אלהרר: אתם באים עם טבלאות יפות אני מברכת אתכם, ובסוף זה לא ישים.

קארין אלהרר: הדרך ליישם את זה, זה רק לדבר עם הרשויות המקומיות.

קארין אלהרר: זה לא אתם אישית.

קארין אלהרר: מה אני אגיד לחיילים?

קארין אלהרר: תמתינו, לא דיברנו עם הרשויות?

קארין אלהרר: לא מבינה את זה.

קארין אלהרר: למה כל דיון אני צריכה לעוף על אנשים שאמורים לעשות את העבודה שלהם?

קארין אלהרר: מילא הייתם אומרים לי, אנחנו במשא ומתן איתם, הם לא מקשיבים לנו.

<שלמה גנצר: אני אנסה לבדוק את זה תוך כדי הדיון.

קארין אלהרר: אין לי מילים לתאר את זה.

קארין אלהרר: מה נגיד?

קארין אלהרר: שאני מטומטמת שבירכתי את השרים?

קארין אלהרר: שאמרתי, איזה יופי, עובדים?

קארין אלהרר: הנה שרים שעובדים בממשלה?

קארין אלהרר: הם עובדים עלינו.

קארין אלהרר: מבקר המדינה, אתה רוצה להוסיף משהו?

<יצחק סעד: אין מה לומר.

<יצחק סעד: ללא מילים.

קארין אלהרר: הנושא עלה לדיון פעם ראשונה במרס 2016.

קארין אלהרר: אנחנו כמעט שנה אחרי כן.

קארין אלהרר: אז אני מודה לכם שהתיישבתם לייצר טבלה שמייצרת את הסטטוס.

קארין אלהרר: אבל זה לא מה שעניין אותי.

קארין אלהרר: אני מסכמת את הדיון הזה כי אני לא רואה בו תוחלת.

קארין אלהרר: באמת, אני פשוט לא רואה תוחלת לדבר הזה.

קארין אלהרר: זה מחזיר אותי שנה אחורה.

קארין אלהרר: הבעיה הייתה ידועה לצה"ל ולמשרד הביטחון עוד לפני שכינסתי את הדיון.

קארין אלהרר: אתם חייבים להודות על האמת – אתם לא צריכים את הוועדה לביקורת המדינה כדי לדעת שיש בעיות וחיילים נהרגים שם.

קארין אלהרר: לא הייתם צריכים אותי.

קארין אלהרר: אני לא מוסיפה.

קארין אלהרר: אז כבר קיימנו דיון.

קארין אלהרר: נשבעת לכם, חזרתי הביתה ואמרתי, דברים מתקדמים.

קארין אלהרר: וזה לא קורה לי הרבה בחדר הזה.

קארין אלהרר: אני פשוט לא מצליחה להבין.

קארין אלהרר: אני מבקשת את הדבר הבא – אני אומרת את זה בצורה הכי ברורה: תכתבו לכם כדי שיהיה לכם ברור לדיון הבא: יש רשימה של שבעים בסיסים.

קארין אלהרר: אני אעביר אותה עכשיו ידנית בארבעה העתקים: למשרד התחבורה – אתם יודעים מה, נצרף גם את משרד האוצר כי צריך כסף.

קארין אלהרר: כל נציגי המבקרים שיושבים כאן יקבלו העתק: אחד למשרד האוצר, אחד למשרד התחבורה, אחד לנתיבי ישראל, אחד לצה"ל ואחד למשרד הביטחון.

קארין אלהרר: אני מבקשת לדעת את הדבר הבא: לא רק טבלה שמבקשת לדעת כמה כסף זה עולה, ומה הסטטוס, אלא אני גם רוצה לדעת מתי אני רואה את הכביש הזה קיים.

קארין אלהרר: איך זה קורה?

קארין אלהרר: אני אסביר לכם.

קארין אלהרר: צריך לשבת עם הגורם המבצע: נתיבי ישראל או הרשויות המקומיות ולשאול אותם מתי זה קורה.

קארין אלהרר: אני רוצה תאריך.

קארין אלהרר: אל תספרו לי שאתם לא עובדים לפי תאריכים, לפי צפי.

קארין אלהרר: יש לכם גם תכניות עבודה, משרד התחבורה, נכון?

קארין אלהרר: אז אתם יודעים להגיד מתי אמור להסתיים.

קארין אלהרר: אני אגלה לכם, לא אתקשר באותו יום.

קארין אלהרר: גם אל תיתנו לי את המועד המדויק בחודש.

קארין אלהרר: תנו לי חודש.

קארין אלהרר: אני לא יודעת מה אני צריכה לבקש.

קארין אלהרר: לא נראה לי שיש יותר ספציפי מזה.

קארין אלהרר: זה לא בשבילי.

קארין אלהרר: זה פשוט מאכזב.

קארין אלהרר: אכזבתי את עצמי שהאמנתי שזה נפתר.

קארין אלהרר: אני מודה לכולם.

קארין אלהרר: הישיבה נעולה.